Folketing
2008-11-12

Se, det har nogle gange været hævdet, at den måde, eurosamarbejdet er bygget op på, tager for lidt hensyn til beskæftigelsen og begrænser landenes mulighed for at imødegå økonomisk afmatning. Erfaringen viser imidlertid, at de grundlæggende rammer om eurosamarbejdet tværtimod understøtter vækst og beskæftigelse. Nøjagtig som i det danske system bygger euroen på en stærk og politisk uafhængig centralbank, der skal sikre gode rammer for vækst og beskæftigelse, ikke mindst ved at sikre stabile priser. Men jeg vil godt understrege, at der overhovedet ikke er noget modsætningsforhold mellem høj beskæftigelse og lav inflation, tværtimod. Med den rette økonomiske politik er det muligt at fastholde en meget høj beskæftigelse og en lav inflation. Det er jo præcis det, vi har oplevet i Danmark i de seneste år. Det vil jo være sådan, at hvis inflationen får lov til at løbe løbsk, så vil det tværtimod kunne true beskæftigelsen, for hvis inflationen løber løbsk, så bliver vores konkurrenceevne ringere, så bliver der større arbejdsløshed og lavere beskæftigelse. Det er jo det, der er kendsgerningen.